text: দৈনিক জনকন্ঠ || সিলেটে সংঘর্ষে স্কুলছাত্র খুন, আটক ২
  সিলেটে সংঘর্ষে স্কুলছাত্র খুন, আটক ২
  স্টাফ রিপোর্টার, সিলেট অফিস ॥ নগরীর আম্বরখানায় সাহেদ (১৬) নামের ছাত্রলীগের এক কর্মী খুনের ঘটনায় দুই কিশোরকে আটক করেছে পুলিশ। রবিবার রাতেই তাদের আটক করা হয়। আটককৃতরা হচ্ছে দর্শনদেউড়ি এলাকার খসরু আহমদের ছেলে কাওসার আহমদ রাহি (১৫) এবং হাউজিং এস্টেটের তজব আলীর ছেলে মারুফ আহমদ (২০)।
  রবিবার সন্ধ্যা সাতটার দিকে হঠাৎ করেই নগরীর আম্বরখানা বালিকা উচ্চ বিদ্যালয়ের সামনে বাগ্-বিত-ায় জড়ায় ছাত্রলীগের দুপক্ষ। এর একটু পরেই তারা হাউজিং এস্টেট গেটের সামনে সংঘর্ষে লিপ্ত হয়। এতে আহত হন পাঁচজন। স্থানীয়রা আহতদের উদ্ধার করে ওসমানী হাসপাতালে নিয়ে যাওয়ার পর সাহেদকে মৃত ঘোষণা করেন। তার বুকে ছুরিকাঘাতের গভীর ক্ষত ছিল। নিহত কিশোর সাহেদ (১৬) সিলেটের একটি বেসরকারী স্কুলের নবম শ্রেণীর ছাত্র। সে নগরীর চৌকিদেখী এলাকার মৃত আব্দুল খালিকের পুত্র। কী কারণে সাহেদ খুন হয়েছে সেটা জানাতে পারেনি পুলিশ। তবে একটি সূত্রে জানা গেছে, নিহত সাহেদ ও তার বন্ধু মামুনের মধ্যে দিনেও হজরত শাহজালাল (রহ) মাজার এলাকায় হাতাহাতির ঘটনা হয়। সন্ধ্যা সাড়ে ৭টার দিকে সাহেদ ও তার এক বন্ধু রাহি হাউজিং এস্টেট এলাকা দিয়ে যাবার পথে প্রতিপক্ষ মামুন ও লিমনের নেতৃত্বে তাদের ওপর হামলা চালানো হয়।
  ব্যবসায়ী নিখোঁজ ॥ নগরীর জিন্দাবাজার মুক্তিযোদ্ধা গলির 'নাফে প্রিন্টার্স এবং বিকাশ এজেন্ট'-এর প্রোপ্রাইটর কামরান আহমদ নিখোঁজ হয়েছে। রবিবার নগদ ২ লাখ ৬০ হাজার টাকাসহ সে নিখোঁজ হয়। নিখোঁজের পূর্বে দুপুর পৌনে ২টায় কামরান তার বড় ভাই লোকমান আহমদের সঙ্গে টাকার ব্যাপারে কথা বলছিল। এরপর দুপুর আড়াইটায় লোকমান আহমদ তার ভাইকে ফোন দিলে কামরানের ব্যবহৃত মোবাইল ফোনটি বন্ধ পায়। তাৎক্ষণিক সব জায়গায় খোঁজাখুঁজি করেও কোন হদিস মেলেনি। রবিবার রাত পর্যন্ত কামরান বাসায় ফেরেনি। সোমবার তার বড় ভাই লোকমান আহমদ এসএমপির কোতোয়ালি থানায় একটি সাধারণ ডায়েরি করে। নিখোঁজ কামরান ছাতকের গণক্ষাই গ্রামের মৃত আব্দুল মছব্বির চৌধুরীর ছেলে। সে সিলেট নগরীর শামীমাবাদের ৫ নং রোডের ২২৫ নং বাসার ভাড়াটে।